Aquests són els tres objectius que persegueix l'empresa Wecyclers, que opera a l'antiga capital nigeriana.
Unes quinze mil llars, diverses companyies dedicades al reciclatge, i la qualitat ambiental i la salubritat de la ciutat es beneficien de l'activitat de la companyia.
La ciutat més poblada de l'Àfrica es veu sotmesa a creixements demogràfics explosius que obliguen part de la població a viure en nuclis de barraquisme sense accés als sistemes formals de recollida i tractament de residus.
En aquesta mena d'entorns les deixalles poden acabar embussant els desguassos, i l'estagnació de les aigües residuals fa que proliferin els mosquits vectors de la malària.
Les condicions també són idònies per als brots de còlera i de disenteria.
En aquesta mena de barris, una de els poques maneres de desfer-se dels residus és la incineració a l'aire lliure, amb els consegüents problemes de pudors, de pol·lució atmosfèrica i de seguretat pública.
D'altra banda, els operadors de reciclatge de Lagos se solen lamentar de la manca de matèries primeres de bona qualitat per fer funcionar les seves plantes a ple rendiment: sovint aquestes instal·lacions treballen per sota de la meitat de llur capacitat màxima.
Sembla doncs que a Lagos hi ha un problema de recollida i de transport dels residus, des d'allà on es produeixen i no es poden tractar, fins allà on es podrien tractar i no arriben.
Per comunicar els dos àmbits, la companyia Wecyclers ofereix els seus serveis a la ciutat des de 2012.
Wecyclers promou la sostenibilitat ambiental, el desenvolupament socioeconòmic i la salut comunitària mitjançant la prestació de serveis de recollida i reciclatge de residus en zones urbanes densament poblades.
En essència, la companyia diu que el que fa és bastir un sistema de gestió ambiental de baix cost, alhora que proporciona estímuls perquè la població adopti l'hàbit de reciclar els seus residus.
La solució proposada per Wecyclers té diverses facetes: d'una banda, ha instaurat un sistema d'incentius per tal que la gent de les comunitats desfavorides de la ciutat pugui obtenir un valor dels residus reciclables; els subscriptors del sistema, a través d'un barem de punts per quilos de residus que lliuren a Wecyclers, poden accedir a béns de primera necessitat, des de menjar fins a productes per a la llar.
En aquest sistema, cada punt equival a una naira (la divisa nigeriana; 400 naires fan un euro, aproximadament).
La companyia compta, actualment, amb unes quinze mil llars col·laboradores, que poden beneficiar-se dels lliuraments de productes amb què es recompensen els seus residus en tres campanyes anuals: a l'abril, a l'agost i al desembre.
Posteriorment, després de la recollida concertada amb els subscriptors, els residus són transportats a un seguit de hubs de què disposa la companyia a l'àrea metropolitana de Lagos, i allà són segregats i empaquetats per al seu transport a les plantes de reciclatge que els hi compren, i que d'aquesta manera veuen incrementar-se el flux de matèries primeres per a llur activitat.
Els materials amb què treballa la companyia són plàstics, ampolles de PET, llaunes d'alumini i brics.
En els seus orígens, Wecyclers utilitzava per al transport dels residus bicicletes de càrrega de fabricació local; transcorreguts alguns anys, i amb l'ajut d'alguns patrocinadors, la companyia ara incorpora també alguns tricicles motoritzats, així com furgonetes i petits camions.
Wecyclers ha establert mecanismes de col·laboració amb les autoritats municipals de Lagos, que han donat suport a l'extensió de l'activitat de la companyia fins a zones abans desateses i li han cedit parcel·les perquè hi implanti nous hubs de triatge i embalatge de residus.
La companyia, com s'ha apuntat, també ha aconseguit el recolzament d'alguns patrocinadors corporatius, com ara DHL o Unilever.
Gràcies a aquests suports, Wecyclers pot dur a terme activitats formatives i ha pogut establir a més un sistema de franquícies amb el qual les seves actuacions podran estendre's per tota la ciutat i per tot Nigèria.
Com a part de l'evolució de Wecyclers, i per acabar, es pot fer esment també de l'ampliació de la seva d'acció cap a la recollida de residus d'empreses i organitzacions, a les quals a més ofereix assessorament per a l'establiment de plans de reciclatge efectius.
Recollida i tractament de residus, Mecanismes col·laboratius, Impacte social, Dimensió social de la sostenibilitat